Polisiewaghond ondersoek ‘rower’ se dood(Foto: SA Polisie) ŉ Polisiebeampte is Maandag in die vroeë oggendure in Muizenberg in Kaapstad gewond toe vermeende rowers op hom en ŉ kollega losgebrand het. Die onafhanklike polisie-ondersoekdirektoraat (Opod) het in ŉ verklaring gesê die beamptes wat aan diens was, het ŉ verdagte voertuig in Strandweg geïnspekteer toe die drie vermeende rowers hulle aangeval het. Een polisielid is vier keer in die skouer gewond. “Die twee polisiebeamptes het teruggevuur en ŉ gewapende volwasse man doodgeskiet. ŉ Vuurwapen is op die toneel gevind,” het Sontaga Seisa, Opod-woordvoerder, gesê. Die man se twee makkers het van die toneel gevlug. “Opod ondersoek die omstandighede rakende die ongeïdentifiseerde oorledene se dood, terwyl die polisie ŉ poging tot moord op die polisiebeampte ondersoek.” Niemand is nog in verband met die voorval in hegtenis geneem nie.